ไอแบงก์ล้มสรรหาเอ็มดี 5ผู้สมัครไม่ผ่านเกณฑ์
ผู้สมัครรอบแรกไม่ผ่านเกณฑ์ ไอแบงก์ยกเลิกสรรหาเอ็มดีใหม่ เชื่อไตรมาส 2 แก้หนี้ฉลุย
27 เม.ย. 2558

ผู้สมัครรอบแรกไม่ผ่านเกณฑ์ ไอแบงก์ยกเลิกสรรหาเอ็มดีใหม่ เชื่อไตรมาส 2 แก้หนี้ฉลุย
นายชัยวัฒน์ อุทัยวรรณ์ ประธานกรรมการธนาคารอิสลามแห่งประเทศไทย (ไอแบงก์) เปิดเผยว่า ได้ให้คณะกรรมการสรรหาตำแหน่งกรรมการผู้จัดการ ที่มี น.ส.บัณฑรโฉม แก้วสอาด ที่ปรึกษาด้านเศรษฐกิจการคลัง สำนักงานเศรษฐกิจการคลัง (สศค.) และกรรมการธนาคาร เป็นประธาน เร่งเปิดสรรหารอบที่ 2 หลังจากรอบแรกมีผู้สมัคร 5 ราย ผ่านสู่รอบสัมภาษณ์ 3 ราย เป็นคนใน 2 ราย และคนนอก 1 ราย แต่ผลปรากฏว่าไม่ผ่านเกณฑ์แม้แต่รายเดียว
นายชัยวัฒน์ กล่าวว่า หลังจากนี้ธนาคารมีภารกิจที่ต้องเร่งหาพันธมิตรเข้ามาร่วมทุนเพื่อลดหนี้ที่ไม่ก่อให้เกิดรายได้ (เอ็นพีแอล) ในขณะนี้ลง ส่วนที่มีข่าวว่ามีหนี้ตกชั้นเพิ่มขึ้นมากนั้นไม่เป็นความจริง ธนาคารยังบริหารจัดการได้ เป็นการปล่อยข่าวเพื่อให้ธนาคารเสียหายและปิดตัวลงในที่สุด
นายมนต์ชัย รัตนเสถียร กรรมการและรักษาการกรรมการผู้จัดการไอแบงก์ กล่าวว่า ในอีก 2-3 เดือนข้างหน้า หรือสิ้นไตรมาส 2 ของปีนี้ หนี้เอ็นพีแอลของธนาคารจะสามารถลดลงกว่า 1 หมื่นล้านบาท เพราะมีการเร่งแก้ไขและดำเนินตามแผนฟื้นฟูกิจการที่ให้ไว้กับคณะกรรมการนโยบายและกำกับดูแลรัฐวิสาหกิจ (ซูเปอร์บอร์ด) โดยจะเร่งปรับโครงสร้างหนี้และขายหลักประกันหนี้บางส่วน 
“เดิมตั้งเป้าลดเอ็นพีแอลไตรมาสแรก 1.03 หมื่นล้านบาท แต่เนื่องจากต้องรอระยะเวลาตามที่ธนาคารแห่งประเทศไทย (ธปท.) กำหนดไว้ที่ 3 เดือนให้ลูกหนี้กลับมาเป็นปกติ ทำให้จะเห็นผลหนี้ที่ลดลงในอีก 2-3 เดือนข้างหน้านี้ และอาจจะลดได้มากกว่าเป้าที่วางไว้” นายมนต์ชัย กล่าว